# data[].attributes.attachment_link.readable_text
Nordkoreas viceambassadør i London er afhoppet. Og ifølge observatører er han bare en af et stigende antal politiske afhoppere fra Nordkorea.

På den nordkoreanske ambassade i London mangler de nu en medarbejder. Viceambassadøren, Thae Yong Ho, er afhoppet og flygtet til Sydkorea sammen med sin familie. Det bekræfter sydkoreanske myndigheder ifølge BBC.

Viceambassadøren er den mest højtstående diplomat, der er nogensinde er flygtet fra Nordkorea.

Historien kom først frem i det sydkoreanske medie, JoongAng Ilbo, der skrev, at Yong Ho planlagde at søge asyl i et andet land end Storbritannien.

Fra den nordkoreanske ambassade i London er meldingerne mere kryptiske. Nyhedsbureauet Reuters har været i kontakt med ambassaden, og her ville en talmand tidligere ikke bekræfte, at Yong Ho er hoppet af. Men han siger samtidig, at de seneste hændelser er 'ret pludselige'.

- Hvis det er passende at give et svar, så får du måske et svar, fortæller talsmanden til Reuters. Efter den melding har hverken Reuters eller BBC kunnet komme i kontakt med ambassaden eller Thae Yong Ho selv.

Hverken den britiske ambassade i Seoul, Sydkoreas Udenrigsministerium eller amerikanske CIA vil give kommentarer til Reuters efter nyheden om Thae Yong Hos forsvinden.

Flere afhoppere fra Nordkorea

Yong Hos afhopning fra officielle nordkoreanske pligter er ikke den første. Tidligere i år flygtede tolv tjenere fra en statsfinansieret nordkoreansk restaurant i Kina til Sydkorea. Tjenerne har været under efterforskning af den sydkoreanske efterretningstjeneste i længere tid, men vil snart blive indsluset i det sydkoreanske samfund.

Alene i år er 814 nordkoreanere flygtet til Sydkorea. Det er en stigning på 15 procent i forhold til året forinden. Men det overordnede antal afhoppere er faldet siden den nordkoreanske leder Kim Jong Un overtog ledelsen af det lukkede land efter sin far i 2011.

- I det store billede, har der været et færre antal afhoppere pr. år under Kim Jong Un. Men der har været et større antal af signifikante og politiske afhoppere, siger Sokeel Park, en talsperson for en organisation, der støtter de nordkoreanske afhoppere.

Thae Yong Ho var kendt i England

Den nordkoreanske vice-ambassadør er kendt i den britiske offentlighed. Han var blandt andet kontaktpersonen for britiske journalister, som vil rapportere fra Nordkorea.

Han levede nær ambassaden i London, og holdt ofte taler ved venstreorienterede og kommunistiske events. Ved talerne har han været en stor fortaler for Nordkoreas styre.

Også hans ven, BBC's Koreakorrespondent Steve Evans, mener, at han altid opførte sig loyalt overfor regimet.

- Når man taler med nordkoreanske embedsmænd, så ved man, hvor grænsen går. I Pyongyang (Hovedstaden i Nordkorea, red.) findes der hårdkogte sikkerhedsagenter med store muskler under deres identiske jakkesæt. Men der findes også høflige embedsmænd fra udenrigsministeriet, som man kan have en form for menneskelig kontakt med. De kan være hjælpsomme, men aldrig illoyale overfor regimet. De ønsker ikke at miste deres job - eller deres liv, skriver Steve Evans.

Han fortæller, at rygtet går på, at Thae Yong Ho er blevet presset af det nordkoreanske styre i den seneste tid, efter at der har været flere negative historier i medierne.

- Jeg kan forestille mig telefonopkaldene: 'Hvordan kunne det her ske? Hvorfor stolede du på de kapitalistiske lakajer?'. Hvis du var Thae Yong, hvad ville du så gøre? Stige på et fly til Pyongyang og blive overfuset, måske blive alvorligt straffet- eller vil du søge asyl med din familie i et andet land?, spørger Steve Evans retorisk i sin artikel på BBC.

# data[].attributes.attachment_link.title
Nordkoreansk topdiplomat hoppet af i London

# data[].attributes.attachment_link.description
Nordkoreas viceambassadør i London er afhoppet. Og ifølge observatører er han bare en af et stigende antal politiske afhoppere fra Nordkorea. På den nordkoreanske ambassade i London mangler de nu en medarbejder. Viceambassadøren, Thae Yong Ho, er afhoppet og flygtet til Sydkorea sammen med sin familie. Det bekræfter sydkoreanske myndigheder ifølge BBC.

# data[].attributes.attachment_link.readable_text
Vind, knastør bevoksning og høje temperaturer nærer flammerne, der spreder sig i alle retninger ifølge avis.

En naturbrand i det sydlige Californien spreder sig så hurtigt, at flere end 80.000 mennesker er beordret evakueret.

Det siger en talskvinde for California Department of Forestry and Fire Protection til nyhedsbureauet Reuters.

Det er i San Bernardino-regionen, at flammerne har fået fat.

Næsten 4000 hektar er foreløbigt brændt af, skriver Los Angeles Times. Et ukendt antal bygninger er desuden gået op i røg.

Kraftig vind, knastør bevoksning og temperaturer omkring 35 grader nærer flammerne. Brandfolk havde sent tirsdag aften lokal tid ikke kontrol over branden og frygter, at den bliver værre.

I flere mindre samfund, herunder skisportsbyen Wrightwood, er alle beboere tvunget på flugt. Ilden spreder sig i alle retninger, rapporterer medierne.

To af områdets hovedveje er lukket for færdsel. Det gør det sværere at komme væk fra farezonerne.

Branden blev anmeldt tirsdag formiddag lokal tid. I løbet af to timer dækkede flammerne et areal på næsten 700 hektar.

Californiens guvernør, Jerry Brown, har erklæret undtagelsestilstand for San Bernardino County, skriver Reuters.

For femte år i træk er Californien denne sommer ramt af tørke, og branden er den seneste i en række af ødelæggende skovbrande, som har ramt delstaten. Fra Lake County i nord til San Diego i syd.

Mandag rasede en brand 135 kilometer nord for San Francisco.

Otte mennesker er omkommet, og hundredvis af boliger er lagt i aske i de mange brande.

Men myndighederne advarer om, at det værste måske endnu er i vente. I det sydlige Californien er efteråret nemlig normalt højsæson for naturbrande.

Ikke alle brande opstår dog af sig selv.

Mandag anholdt politiet en 40-årig mand, som mistænkes for 17 tilfælde af brandstiftelse i den nordlige del af delstaten i løbet af det seneste år.

- Han har begået en rædselsvækkende forbrydelse, sagde chefen for brandvæsnet i Californien, Ken Pimlott, om den anholdte til Reuters.

# data[].attributes.attachment_link.title
Naturbrand udløser undtagelsestilstand: 80.000 evakueret i Californien

# data[].attributes.attachment_link.description
Vind, knastør bevoksning og høje temperaturer nærer flammerne, der spreder sig i alle retninger ifølge avis. En naturbrand i det sydlige Californien spreder sig så hurtigt, at flere end 80.000 mennesker er beordret evakueret. Det siger en talskvinde for California Department of Forestry and Fire Protection til nyhedsbureauet Reuters.